**Oameni de zăpadă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Stau semafoarele desculțe-n frig,

Ninge răzleț la câte-un colț de stradă,

Iar traficul, doar într-un singur sens,

Îl dirijează oameni de zăpadă.

Sub felinar dansează-un fulg pribeag,

Din difuzor se-aude o colindă,

Înham tăcut la sanie-un elan

Și mă privesc pe gheață ca-n oglindă.

Pornesc la drum, e lung pân’ la Sibiu,

Dar de Crăciun vom fi în Piața mică,

Eu și elanul, oameni de zăpadă,

Să-ți colindăm cu flori de levănțică.

- Poteci înzăpezite sub nămeţi,

Doar vântul se încumetă să spună

Poveşti de dor nebunilor drumeţi

Ce-şi spânzură fularele de lună

Şi-aleargă pe stradelele din burg

Legaţi la ochi, cu mâinile la spate,

Asemeni lor şi eu într-un amurg

O să te-aştept la poarta din cetate.

Nu, n-o să mă cunoşti de-atâta alb,

Dar voi lăsa o lacrimă să cadă

Pe tâmpla ta şi-atunci o să-nțelegi -

Sunt singura femeie de zăpadă.

Ioan Grigoraș Liliana Trif